AQShda tugʻilishni nazorat qilish harakati
AQShda tugʻilishni nazorat qilish harakati — 1914-yilda boshlangan ijtimoiy islohot kampaniyasi boʻlib, u AQShda taʼlim va qonuniy asoslar orqali ommani homiladorlikdan saqlanishga chaqiruvchi ommaviy harakat edi. Harakat New York shahrida boshlangan. Emma Goldman, Marry Dennett va Margaret Sanger boshchiligidagi siyosiy radikallar guruhi kam taʼminlangan ayollarning farzand koʻrishi va abortlar ortidan kelib chiqarayotgan salbiy oqibatlardan xavotirga tusha boshlaganlar. Oʻsha paytlarda kontratsepsiyaga nojoʻya harakat sifatida qaralganligi sababli faollar pochta orqali har qanday „odobsiz, behayo va/yoki shafqatsiz“ materiallarni tarqatishni taqiqlovchi Comstock qonunlarini nishonga ola boshlaganlar. Adolatli hukm chiqishiga umid qilgan Sanger kontratsepsiya borasidagi shaxsiy munozaralarini oʻz ichiga olgan The Woman Rebel axborot byulletenini tarqatish orqali bu qonunni ataylab buzgan. 1916-yilda Sanger Qoʻshma Shtatlarda tugʻilishni nazorat qiluvchi birinchi klinikani ochgan. Biroq, klinika tez orada politsiya tomonidan yopib qoʻyilgan. Sanger esa 30 kunlik qamoq jazosiga hukm qilingan. Harakatning asosiy burilish nuqtasi Birinchi jahon urushi paytida roʻy berdi. Buning asosiy sababi koʻplab amerikalik harbiy xizmatchilarga venerik kasalliklar tashxisi qoʻyilganida edi. Hukumat jinsiy aloqa hamda kontratseptsiyani sogʻliqni saqlash masalasi va ilmiy tadqiqotlarning qonuniy mavzulari sifatida belgilagan venerik kasalliklarga qarshi kampaniyalar boshlab yuborgan. Shu tariqa tarixda birinchi marta AQSh hukumati instituti jinsiy masalalarni doimiy, ommaviy muhokama qilishda ishtirok eta boshlagan; Natijada kontratseptsiya axloqiy muammo sifatida ahamiyatini yoʻqotib, asosan sogʻliqni saqlash masalasiga aylangan. Jamiyatdagi tugʻilishni nazorat qilishga boʻlgan munosabatning oʻzgarganidan ruhlangan Sanger 1923-yilda ikkinchi bor tugʻilishni nazorat qilish klinikasini ochadi. Bu safar hech qanday hibsga olish yoki bahslar kelib chiqmaydi. XX asrning 20-yillarida kontratsepsiyani ommaviy muhokama qilish odatiy holga aylangan va „tugʻilishni nazorat qilish“ atamasi xalq tilidan mustahkam oʻrin egallagan. Kontratsepsiya vositalarining keng tarqalishi Viktoriya erasida qolgan mustahkam jinsiy anʼanalarni endi tartibga solingan jinsiy aloqaga aylantiruvchi jamiyatga oʻtish boshlanganidan darak beradi. 1930-yillardagi huquqiy gʻalabalar kontratsepsiyaga qarshi qonunlarni zaiflashtirishda davom etdi. Sudning gʻalabalari 1937-yilda Amerika Tibbiyot Assotsiatsiyasini kontratsepsiyani tibbiyot maktablari oʻquv dasturining asosiy komponenti sifatida qabul qilishga undadi, ammo tibbiyot hamjamiyat bu yangi mas’uliyatni sekinlik bilan qabul qildi. Ayollar notoʻgʻri maʼlumotlarni oʻz ichiga olgan manbalarning xavfli va samarasiz kontratseptiv maslahatlariga tayanishda davom etdilar. 1942-yilda Amerika rejalashtirilgan ota-onalik Federatsiyasi tuzilib, tugʻilishni nazorat qilish klinikalarining umummilliy tarmogʻi yaratildi. Ikkinchi jahon urushidan soʻng tugʻilishni nazorat qilishni qonuniylashtirish harakati bosqichma-bosqich yakunlandi, chunki endi mazkur amaliyot tibbiyotda kasb nuqtai nazaridan toʻliq qabul qilindi va qolgan kontratsepsiyaga qarshi qonunlar endi oʻz kuchini yoʻqotdi.